Kedvenc kísérletem

Készítette: Thuróczy Piroska

2012. május

Hogyan készítsünk szivárványt egy pohárban 
a sűrűségkülönbségek bemutatásával?
(A kísérlet http://chemistry.about.com/od/chemistrydemonstrations/ht/rainbowinaglass.htm
 oldalon található eredeti angol nyelvű leírását Thúróczy Piroska fordította magyarra.)
Nincs szükségünk sok vegyszerre ahhoz, hogy egy színes, sűrűségkülönbségeket bemutató oszlopot készítsünk. E kísérlet során színes cukoroldatokból készített, különböző koncentrációjú oldatokat használunk. A különböző oldatok rétegeket alkotnak; a legkisebb sűrűségű lesz a pohár tetején, a legnagyobb sűrűségű pedig az alján.

1. Rakjunk sorba öt üvegpoharat. Ez elsőbe tegyünk 1 evőkanálnyi cukrot (15 g), a másodikba 2 evőkanálnyit (30 g), a harmadikba 3 evőkanálnyit (45 g), a negyedikbe pedig négy evőkanálnyit (60 g). Az ötödiket hagyjuk üresen.

2. Tegyünk 4 evőkanálnyi vizet (45 ml) az első négy pohárba. Keverjük össze valamennyit. Amennyiben valamelyikben nem oldódik fel rendesen a cukor, mindegyik pohárhoz adjunk még egy evőkanál vizet (15 ml).
3. Az első pohárhoz adjunk 2-3 csepp piros ételfestéket, a másodikhoz sárgát, a harmadikhoz zöldet, a negyedikhez pedig kéket. Keverjük meg (külön-külön) mindegyik pohár tartalmát.

4. Most készítsük el a szivárványt a különböző sűrűségű oldatok segítségével. A negyedéig töltsük meg az utolsó poharat a kék cukoroldattal.

5. Óvatosan rétegezzünk zöld cukoroldatot a kékre. Ezt úgy csináljuk, hogy egy evőkanalat érintsünk a pohárhoz a kék oldat fölött, és a kanál hátán lassan csorgassuk a zöld oldatot. Akkor sikerül jól, ha egyáltalán nem zavarjuk össze a kék réteget. Annyi zöld oldatot öntsünk bele, hogy a pohár feléig érjen.

6. Most rétegezzük a sárga oldatot a zöldre, a kanál hátán csorgatva. A poharat töltsük meg a háromnegyedéig.

7. Végül rétegezzük a piros oldatot a sárgára. Ezzel töltsük fel teljesen a poharat.

Tippek:

1. A cukoroldatok elegyedők, vagyis összekeverhetők, így a különböző színű oldatok átszivárognak (átdiffundálnak) egymásba, és (állás közben) végül teljesen összekeverednek.

2. Mi fog történni, ha összekeverjük a szivárványt? Mivel a különböző sűrűségű rétegek azonos kémiai vegyületből készített különböző koncentrációjú oldatokból állnak, összekeverednek egymással. Vagyis ezek az oldatok összekeverhetők, ellentétben az egymással nem elegyedő vízzel és olajjal.

3. Próbáljuk elkerülni a gél állagú ételfestékek használatát. Ahogy a fényképen is látható, a fiatal gyerekek nehezen tudják belekeverni az oldatba.

4. Ha a cukor nem oldódik fel rendesen, van egy másik lehetőség a további víz hozzáadásán kívül; melegíthetjük az oldatokat kb. 30 másodpercig mikrohullámú sütőben, vagy eleve használhatunk meleg vizet. Ha melegítjük a vizet, figyeljünk arra, hogy elkerüljük az égési sérüléseket.

5. Iható rétegek készítéséhez megpróbálhatjuk helyettesíteni az ételszínezéket nem édes innivalókkal, vagy a cukrot különböző ízű, édes innivalókkal.

Amire szükség van:

· Cukor

· Víz

· Ételszínezék

· Evőkanál

· 5 üvegpohár, vagy tiszta műanyag pohár

Videók a kísérletről: 
http://www.youtube.com/watch?v=ekz7Fky7aG8



http://www.youtube.com/watch?v=sTdyPZj3wU0



http://www.youtube.com/watch?v=ARwyhpsINog&feature=related
Módszertani elemzés
A kísérletnek nagy előnye, hogy nem kell hozzá laborfelszerelés, így könnyen végezhető tanulókísérletként, akár otthoni feladatként is. Ezért is esett erre a választásom. 

A kísérlet elvégzéséhez, megértéséhez szükséges fogalmak:

· sűrűség

· oldat, oldott anyag

· tömegszázalék, töménység/koncentráció

· oldhatóság

A kísérlet már 7. osztályban is elvégezhető (illetve egyszerűbb értelmezéssel akár még fiatalabbakkal, környezet- vagy természetismeret órán is, esetleg valamely tudománynépszerűsítő rendezvényen). A sűrűség és az oldat fogalmával, az oldat töménységének megadásával, valamint a tömegszázalékos összetétel kiszámításával ugyanis már megismerkednek a 7. osztályos tanulók is. A kísérlet előnye, hogy segíti a kémiában és a fizikában használt fogalmak közötti kapcsolatok megértését; hiszen az oldat tömegszázalékos összetételét (illetve anyagmennyiség-koncentrációját) így összeköthetik a sűrűségével. Nagyon látványos, maradandó élményt adó kísérlet, sokféle verzióját meg lehet valósítani (pl. változtathatjuk, hogy milyen és hány színt használunk, pontosan milyen oldatokat készítünk, illetve milyen formában rétegezzük ezeket stb).

 Ez a kísérlet alkalmas arra, hogy a tanulók által tervezett kísérletként valósítsuk meg, ha már megtanulták a szükséges fogalmakat. 4-5 fős csoportokat alakítva, és a szükséges eszközöket rendelkezésre bocsátva feltehetjük a kérdést: hogyan készítenél a megadott anyagok segítségével szivárványszínű rétegeket a pohárba? Ez a kérdés eléggé izgalmas és motiváló erejű ahhoz, hogy szívesen gondolkodjanak rajta a diákok. 

A kísérlet megtervezését segíthetjük például a következő kérdésekkel:

· Mire tudjátok majd használni az ételszínezékeket? 

Az egyes rétegek színezésére.

· Milyen módszerekkel lehet elérni, hogy különböző rétegeket kapjatok?

Apoláris és poláris rétegek nem elegyednek. (De ehhez nem kaptunk megfelelő anyagokat.)

Különböző sűrűségű oldatok is rétegezhetők. (Ezen a vonalon tovább haladhatunk.)

· A megadott anyagok segítségével hogyan tudnátok különböző sűrűségű oldatokat előállítani?

A cukorból és a vízből tudnánk különböző sűrűségű oldatokat előállítani úgy, hogy különböző mennyiségű cukrot oldunk ugyanannyi vízben (vagyis különböző koncentrációjú/tömegszázalékos összetételű oldatot készítünk). Ha ezeket színezzük az ételfestékkel, és egymásra rétegezzük, megkaphatjuk a szivárványszínű oldatot.

· Melyik cukoroldat lesz a legalsó, és melyik a legfelső réteg?

A legnagyobb cukorkoncentrációjú oldat lesz a legalsó, a legkisebb cukorkoncentrációjú lesz a legfelső réteg.

· Hogyan tudnátok meghatározni az általatok készített oldatok sűrűségét?

Az oldatokból kimérünk egy adott térfogatot (pl. 10 cm3-t), lemérjük a tömegét, és a két kapott értéket elosztjuk egymással, hiszen ρ= m/V.

· Mit tudtok tenni, ha valamelyik oldatban nem akar rendesen feloldódni a cukor?

Mindegyik oldathoz adunk még plusz vizet, vagy felmelegítjük az oldatokat.

· Mi történik, ha az oldatot hosszabb ideig állni hagyjuk?

A rétegek elkezdenek egymásba szivárogni, előbb-utóbb pedig teljesen összekeverednek. („Az oldatok igyekeznek csökkenteni a koncentráció különbségeket.”)

· Vajon mi fog történni, ha egy kanállal elkezditek kavarni a rétegeket? Miért?

Összekeverednek a színek, és nem is válnak szét többet. A különböző koncentrációjú oldatok összekeverednek, és egy nagy cukoroldat lesz belőlük. Ennek színe attól függ, hogy milyen arányban alkalmaztuk az egyes színezékeket, de általában sötét, barnás színű (fekete lenne az oldat, ha minden színű fényt elnyelne).
A fenti kérdéseket vagy felteszi a tanár szóban, vagy odaadhatja kinyomtatva is egy feladatlap formájában a csapatoknak, és hagyja, hogy maguktól gondolkodjanak a kérdéseken, de Power Point prezentáció formájában is levetíthetők. Természetesen a tanulócsoport kémiai ismereteitől függően úgy is dönthetünk, hogy nem adunk kérdéseket, hanem hagyjuk őket egyedül gondolkozni, s csak a végén beszéljük meg a tapasztalatokat és a helyes gondolatmenetet.

Érdemes feladatként adni azt is, hogy mielőtt elkészítik a rétegeket, számolják ki az egyes oldatok sűrűségét és tömegszázalékos összetételét. Így számértékben is látni fogják, hogy minél kisebb egy réteg töménysége, annál kisebb a sűrűsége is, és ezért annál magasabban helyezkedik el a rétegek között.

Kilencedikesekkel (illetve kémia tagozatos vagy fakultációs csoportokkal) a kísérlet kapcsán érdemes kiszámolni az egyes oldatok anyagmennyiség-koncentrációját és tömegszázalékos összetételét is, és akár az e mennyiségek között lévő kvantitatív összefüggés is meghatározható. A kísérlet még a szerves kémia tanításakor is felhasználható (a cukrok, ill. az élelmiszerszínezékek révén az élelmiszer adalékanyagok tanításakor).

Irodalomjegyzék:
http://chemistry.about.com/od/chemistrydemonstrations/ht/rainbowinaglass.htm
Rózsahegyi Márta, Wajand Judit; Látványos kémiai kísérletek, Mozaik Oktatási Stúdió, 1999, 24.o.

Siposné Dr. Kedves Éva, Horváth Balázs, Péntek Lászlóné; Általános kémiai ismeretek, Mozaik Kiadó - Szeged, 2003, 50-58. o.

(A honlapok utolsó látogatási időpontja: 2012. 05.07.)

